'n Ooreenkoms tussen Eugene Terre'Blanche en John F Kennedy se moorde? | The new South Africa
'n Ooreenkoms tussen Eugene Terre'Blanche en John F Kennedy se moorde?
Posted on April 6, 2010 by rudiprinsloo
Ek het al voorheen geskryf dat ek nie juis 'n groot ondersteuner van samesweringsteorieë is nie. Ek weet darem nie of daar 'n geheime Area 51 in die VSA was waar 'n ruimteskip neergestort het nie en waar die lyke van klein groen mannetjies tot vandag toe aangehou word nie.
Aan die ander kant moet mens altyd waak daarteen om naïef te wees, en dinge bloot op sigwaarde te aanvaar. Daar sit dikwels, dog nie altyd nie, meer agter oënskynlik lukrake gebeurtenisse as wat mens mag dink.
Die regisseur Oliver Stone het 'n aantal jaar gelede 'n rolprent gemaak, JFK, wat gehandel het oor die sluipmoord op John F. Kennedy in Dallas. Volgens Stone was Lee Harvey Oswald bloot die een wat die blaam gedra het, en was dit eintlik die VSA se militêr-industriële kompleks wat sou voordeel trek uit JFK se dood. In die rolprent was daar allerhande spekulasie oor addisionele skutters op die "Grassy Knoll" maar die sentrale tema is dat daar meer agter dié sluipmoord gesit het as 'n eenvoudige versteurde indiwidu, dat diegene wat sou voordeel trek, eintlik agter die ding was. John F Kennedy het naamlik opdrag gegee dat Amerikaanse betrokkenheid in Vietnam afgeskaal moes word, en het die CIA se klandestiene operasies heelwat afgeskaal. Stone gebruik onverklaarbare aspekte van die sluipmoord, soos die pad van die koeël, ter stawing van sy teorie.
Die skokmoord op Eugene Terre'Blanche het eweneens, veral op hierdie stadium, 'n aantal vreemde aspekte wat my aanbetref. Dit kom "toevallig" teen 'n agtergrond van die ANC wat "Struggle"-liedjies sing. Die twee plaaswerkers wat dit gepleeg het, het nie eens 'n maand daar gewerk nie. Gewoonlik verdwyn plaasmoordenaars in die niet, maar dié twee het reguit na 'n buurplaas gestap, die polisie gebel, en klaarblyklik ewe kalm gewag vir die gereg om op te daag. Die geskil was glo oor hul lone, maar sover ek kon vasstel, het hulle niks gesteel nie. Hulle hou vol dis selfverdediging, maar Terre'Blanche word in sy bed aangetref, sonder klaarblyklike tekens van enige struweling. Jy is kwaad oor jou lone wat nie betaal is nie, maar dan gaan kap jy 'n ou man doelgerig dood, steel niks nie en gaan gaan gee jouself doodluiters oor aan die polisie? Vreemd inderdaad.
Soos met die rolprent JFK, doen ek aan die hand dat mens na die groter prentjie moet kyk. Die AWB is weliswaar lank reeds 'n uitgediende mag, al het hy onlangs effense tekens van 'n herlewing begin toon. Die AWB is egter bekend daarvoor dat sy lede gewelddadig kan optree, gegewe genoeg provokasie. Watter beter manier om die AWB te provokeer as om hul leier wreed om die lewe te bring?
Wat kan die moontlike uitkoms wees van hierdie aanval? Een scenario is dat die AWB wel hul dreigement, wat hulle reeds geuiter het, sal uitvoer, en hetsy Malema self, hetsy 'n ander ANC-hooggeplaaste uit weerwraak uithaal. Moontlik raak die ANC bang vir presies só 'n wraakaanval, en snoer hulle uiteindelik Malema en ander ongedissiplineerde kaders se monde, iets wat Solidariteit en Afriforum se hofbevele nie kon vermag nie.
Wie kan voordeel trek uit bostaande? In wie se belang sou dit wees as die Boere hul vuilwerk doen en vir Malema uithaal, of ten minste sulke geloofwaardige dreigemente uiter dat die ANC gedwing word om Malema se vet smoel stil te maak? Is dit nie voor-die-hand-liggend nie? Heel toevallig is Julius Malema dié spesifieke naweek in Zimbabwe, besig om opnuut geluide oor nasionalisering te maak. Volgens die rolprent JFK was dit die militêr-industriële kompleks wat voordeel sou trek uit sy dood.
Indien daar iemand agter Eugene Terre'Blanche se moord sit, indien die twee booswigte betaal is om hom te gaan doodkap, sou ek sê dat die oë moet draai na die vergaderkamers van groot sakebelange, genoteerde maatskappye, en spesifiek die mynhuise. Volg die geld. Vra wie sou voordeel trek uit die dreigement van wit opstand teen spesifiek Malema.